Enige om at lønna til flyktninger ikke skal dumpes | FriFagbevegelse
Flyktninger: LO og NHO skriver under samarbeidserklæringen 31. mai. Fra venstre: Svein Oppegaard, direktør for arbeidslivspolitikk i NHO, arbeids- og sosialminister Anniken Hauglie og Tor-Arne Solbakken , 1. nestleder i LO. Foto: Øyvinn Myge/ASD
Øyvinn Myge/ASD
Partene undertegnet avtale:
Enige om at lønna til flyktninger ikke skal dumpes
– Lavlønnssporet er forlatt, konstaterer en svært fornøyd Tor-Arne Solbakken, nestleder i LO.
I Norge har nå regjeringen og partene i arbeidslivet blitt enige om en avtale hvor lavlønnstiltak som «innslusingslønn» ikke skal brukes.
– For oss er det avgjørende at flyktningene integreres i det ordinære arbeidsmarkedet, og at det ikke skapes et B-arbeidsmarked preget av lave lønninger og usikre arbeidsforhold, sier Tor-Arne Solbakken.
I avtalen som ble undertegnet 31. mai heter det at man skal bygge på ordninger som allerede er tilgjengelig. «Lønnstilskudd, oppfølgingsordninger og støtte til tilrettelegging er tiltak som allerede eksisterer. Samarbeidspartene legger til grunn at det ikke skal etableres egne ordninger for flyktninger», heter det i avtalen.
Det er derimot en målsetting at lønnstilskudd og oppfølgingsordninger skal brukes mer, men at lønnstilskudd bør begrenses til ett år.
• Solbakken: – Å sette integreringen av flyktninger på vent kan koste dyrt
– Det har vært et selvstendig poeng for de som har jobbet med dette å ikke sette ulike grupper opp mot hverandre, men å lage universelle tiltak, påpeker Solbakken.
LOs 1. nestleder understreker at både flyktninger, EØS-innvandrere, ungdom og andre som sliter med å komme inn på arbeidsmarkedet må møtes med aktive kvalifiseringstiltak.
Også for NHO har det vært viktig at ordninger for flyktninger ikke skal fortrenge andre grupper.
I avtalen foreslås det et hurtigspor for flyktninger som har kompetanse som gjør at de relativt raskt kan inkluderes i arbeidslivet. Det er NAV og kommunene som velger ut hvem som er egnet og vurderer hvilke behov den enkelte har for tilrettelegging og oppfølging.
– Dette er et veldig viktig tiltak som kan hindre at kvalifiserte flyktninger blir gående lenge og vente på å komme inn i arbeidsmarkedet, sier Solbakken. Han håper flest mulige får et slikt tilbud.
Etterlyser økonomi
– Myndighetene stiller med virkemidlene og partene skal aktivt bidra med å skaffe arbeidsplasser, sa en fornøyd arbeids og sosialminister Anniken Hauglie da avtalen ble undertegnet.
Tor-Arne Solbakken deler ambisjonene om å få flyktningene i jobb, men understreker at det krever ressurser.
– Kompetansekartlegging og opplæring koster i begynnelsen, men det gir god lønnsomhet på lang sikt, fastslår LOs 1. nestleder.